Imtella' Jannar 13, 2022 - Aġġornata 13 Ta' Jannar, 2022 11:50am Rapport: Adrian Spiteri Filmat: Adrian Borg Ghigo Il-Ministru għat-Turiżmu, Clayton Bartolo, qal li filwaqt li d-dinja għaddejja minn pandemija, f'Malta għadhom qed jiftħu lukandi ġodda. Huwa qal dan waqt l-inawgurazzjoni ta' Boutique Hotel ġdida f'Tas-Sliema. Il-Ministru qal li din hija prova tas-sinerġija bejn il-Gvern u l-privat, u li s-settur turistiku mhux talli ma qatax qalbu, imma kompla jinvesti. Qal li permezz tal-wage supplement, il-Gvern salva mal-100,000 impjieg u għaddejjin diskussjonijiet biex il-wage supplement ikun estiż għas-settur turistiku. Iċ-Chairman tal-MTA, Gavin Gulia, qal li kull meta jkun parti mill-inawgurazzjoni ta' lukanda, dejjem tkun esperjenza unika għax kull lukanda għandha l-identità partikolari tagħha. Qal li l-lukanda tinsab fil-qalba tar-raħal u għandha laqta Maltija u Għawdxija. Christian Gravina, il-proprjetarju tal-lukanda, qal li l-lukanda ġiet mibnija b'faċċata Maltija u kull kamra hija msemmija għal-lokalitajiet differenti, b'kull kamra tirrifletti parti mill-istorja Maltija.